google/wiki40b huggingface dataset:
Kalle Truus

Kalle Truus (sündinud 9. novembril 1949) on eesti keemiateadlane, teaduste doktor.
Kalle Truusi juhendamisel on valminud mitmed üldhariduskooli ja ülikooli keemiaõpikud.
Vladimir Sapožnin

Elulugu

Vladimir Sapožnin hakkas esinema 5 aasta vanuselt koos vanematega tsirkuses, algul žonglööri ja klounina, hiljem ksülofoni- ja viiulimängijana. Teistest muusikainstrumentidest on ta mänginud kontsertiinat, suupilli, kellamängu ja okariine. Sageli esines ka mitmesuguste heliimitatsioonidega, kasutades ainult oma häälepaelu ja suud, tegi järgi muusikainstrumente, loodushääli ning inimesi. Kasutas artistinime Boba. See on vene nime Vladimir kirillitsas kirjutatud lühendvorm Vova.
Aastatel 1922–1940 esines koos õdede Nadežda ja hiljem Valentinaga multiinstrumentalisti ja imitaatorina paljudes Euroopa ja USA varieteedes. Pidas 1936–1939 Haapsalu suveorkestris kontsertmeistri ametit, juhatas 1941–1944 Eesti ringhäälingu tantsukapelli ning 1944–1948 Eesti NSV Riikliku Filharmoonia džässorkestrit. Oli 1944–1990 Eesti NSV Riikliku Filharmoonia solist, esines paljudes Nõukogude Liidu linnades ja ka välismaal. Aastatel 1972–1986 oli ta ühtlasi Viru ja Tallinna varietee ning 1982. aastast Moskva kohviku ansambli solist.
Vladimir Sapožnin on loonud virtuoosseid viiulipalu, teinud seadeid viiulile ja esinenud viiuli soolokontsertidega, esinenud raadios, televisioonis ning filmis. Ta on esinenud ka sõnakunstnikuna.

Diskograafia

"Estraadikunstnik Vladimir Sapožnin – Владимир Сапожнин музыкальный эксцентрик" Melodija 1986.

Isiklikku

Abikaasa oli Maria Vassiljevna. Oleg Sapožnin (1931–2014) oli Vladimir Sapožnini poeg. Sapožnini kõige kallimaks muusikainstrumendiks oli Maggini viiul.
Rémi Gaillard

Rémi Gaillard (sündinud 7. veebruaril 1975 Montpellier's, Prantsusmaal) on prantsuse humorist, kes avaldab oma videoid Youtube'is. Pärast kingapoes töö kaotamist hakkas ta vaba aega sisustama vempude tegemise ja nende filmimisega. 2017. aasta detsembri seisuga oli tema Youtube'i kanal tellijate arvu poolest 27. kõige enam tellitud komöödiakanal.
Ta saavutas tuntuse Prantsusmaa meedias pärast paljusid edukaid klippe. Muu hulgas võttis ta FC Lorienti mängijaks maskeerununa osa võitjate pidustusest ja surus Prantsusmaa presidendi Jacques Chiraci kätt.
Hepatoloogia

Hepatoloogia (ladina keeles hepatologia) on arstiteaduse haru ja õpetus maksa füsioloogiast, patoloogiast ning maksahaiguste võimalikust ravist.
Metsik roos

"Metsik roos" (originaalpealkiri "Rosa salvaje"; kus Rosa tähendab nii eesnime kui ka roosi) on Mehhiko teleseriaal-seebiooper. Seriaal jõudis esmakordselt ekraanidele aastail 1987–1988. Peaosa, Rosa Garciat, mängis Verónica Castro. 
Sarja näitas Eestis 1993–1994 Eesti Televisioon, see oli esimene välismaine seebiooper ETV eetris. "Metsik roos" oli 1994. aastal vaadatuim telesaade Eestis. 1994. aasta mais läbi viidud uuringu kohaselt jälgis seriaali 588 000 inimest.
Seriaali eestikeelset tõlget luges Toomas Lassmann. 
Kuldne Trio tegi sarja tunnuslaulu meloodial paroodialaulu – "Roosa". Sellest valmis ka video, kus Roosa osas on Ines Aru.
Dmitri Kudrjavski

Dmitri Nikolajevitš Kudrjavski (25. oktoober 1867 – 9. november 1920) oli vene keeleteadlane ja indoloog.
Ta töötas aastail 1898–1918 Tartu ülikoolis, seejärel Voroneži Ülikoolis.
Tema õpilaste seas olid Dmitri Zelenin, Jānis Endzelīns, Villem Ernits jpt.
Katrin Sutt

Katrin Sutt (sündinud 28. detsembril 1993) on eesti näitleja.
Ta lõpetas aastal 2017 Tartu Ülikooli Viljandi Kultuuriakadeemia etenduskunstide osakonna näitleja erialal.
Ta on aastast 2017 Vene Teatri näitleja.

Isiklikku

Ta elab Maardus.
Aleksandr Kerenski valitsus

Aleksandr Kerenski valitsus oli Venemaa üleminekuvalitsus, mis moodustati 14. septembril vkj 1917 ning tegutses kuni 29. oktoobrini vkj 1917, mil Aleksandr Kerenski moodustas valitsusorganina 5-liikmelise Direktooriumi, mille kukutas 25. oktoobril vkj/7. oktoobril 1917 Petrogradi Nõukogu.
Aleksander Kerenski valitsuses tehti koosseisumuudatusi: 7.8.1917, 14.9.1917, 8.10.1917, 16.10.1917 ja 29.10.1917.
Viljandi mõisa kalmistu

Viljandi mõisa kalmistu on kalmistu Viljandi kihelkonnas Viljandimaal, tänapäevase haldusjaotuse järgi Viljandi linnas Viljandi maakonnas.

Kirjeldus

Kalmistu jääb Viljandi mõisa südamest linnulennult umbes 150 meetri kaugusele lõunaedelasse. See on praegu jäetud maha ja rüüstatud, kuid säilinud on piirdemüür, trepid, juugendlikud väravapostid ja -leht, üksikuid hauatähiste osasid jm ehitiseosi. Viljandi linnust ümbritseva pargi osana on kalmistu ala üldiselt hooldatud, sellele maetute üldarv pole teada.

Ajalugu

Kalmistu rajasid mõisa tollased omanikud Ungern-Sternbergid 1907. aastal, sest siis suri Oswald von Ungern-Sternberg. Kalmistut rajades satuti Katariina kabeli varemetele, mistõttu seal viidi 1908. aastal läbi arheoloogilised kaevamised. 
Kalmistu kõrvale rajati 1931. aastal laululava, mille puitosad asendati 1950-1960. aastatel betoonist osadega. Uus laululava koos kõlakojaga ehitati 2013. aastal. Kõlakoda ehitati osaliselt kalmistule.
Priit Värk

Priit Värk (sündinud 11. aprill 1985 Tartus) on eesti omavalitsustegelane, Paide linnapea. 
Tema esimene ametiaeg linnapeana oli aastail 2014–2015 ja teine ametiaeg algas pärast edukaid kohaliku omavalitsuse volikogu valimisi 2017. aastal.
Ta lõpetas aastal 2004 Paide Ühisgümnaasiumi ja aastal 2008 Tartu Ülikooli filosoofiateaduskonna (ajaloo erialal).

Tegevus Eesti Omanike Keskliidus

Priit Värk oli aastatel 2008–2012 enam kui 64 000 koduomanikku ühendava organisatsiooni Omanike Keskliidu volikogu liige. 
Aastatel 2013-2016 kuulus ta juhatusse ja oli liidu tegevjuht aastatel 2013-2014.

Kandideerimine 2009, 2013 ja 2017 KOV volikogu valimistel

Priit Värk kandideeris 2009. aastal kohaliku omavalitsuse volikogu valimistel Paide linnas noortest koosneva valimisliidu Tuleviku Paide ridades kogudes 22 häält, millega ei osutunud volikokku valituks.
Aastal 2013 kandideeris ta Tallinnas Nõmme linnaosas Isamaa ja Res Publica Liidu nimekirjas ja kogus 176 häält. Ta osutus volikokku valituks ning on seal rahandus- ja revisjonikomisjoni liige. 
Ta on ka Riigimetsa Majandamise Keskuse nõukogu liige. 
16. juunil 2014 valiti Paide linnavolikogus 11 poolthäälega 21-st Priit Värk linnapeaks.  
Pärast linnapea ametit tegutses Priit Värk Riigikogus IRL nõunikuna (2015-2017) ning pärast seda lühikest aega ka Kaitseminister Jüri Luige nõunikuna (2017) 
Aastal 2017 kandideeris ta Paide linnavolikogu valimistel ja kogus 168 häält. Isamaa ja Res Publica Liit võitis Paides valimised ja Priit Värgist sai teist korda linnapea.

Muu tegevus

Priit Värk taasasutas 2009. aastal Paide Maleklubi ja kuulub tänaseni juhatuse koosseisu. Ta on kuulunud males Eesti noortekoondisesse 1997. aastal Euroopa Meistrivõistlustel (U-12, Tallinn) ja 2000. aastal Noorte Maleolümpial (Artek, Ukraina). Mitmekordne Järvamaa meister välk-, kiir- ja tavamales.
1975. aasta laskesuusatamise maailmameistrivõistlused

1975. aasta laskesuusatamise maailmameistrivõistlused olid 14. maailmameistrivõistlused laskesuusatamises, mis toimusid 13.–16. veebruarini Itaalias Anterselvas.
Imavere (Järva)

Ajalugu

1920. aastatel moodustati Imavere mõisa maadest Imavere asundus. 1977 muudeti asundus külaks.
Tänapäeva Imavere hõlmab aastast 1977 suure osa Järavere küla endistest maadest.
Mecheleni ringkond

Vallad ja osavallad

Ringkond koosneb 13 vallast ja 41 osavallast.
Astri tänav (Pärnu)

Astri tänav on tänav Pärnus Ülejõe linnaosas.
Tänav on ida-läänesuunaline ja ühendab Piiri tänavat Rohelise tänavaga. Tänava pikkus on umbes 200 meetrit.
Tänav sai nime 1987.
Glen Pilvre

Isiklikku

Glen Pilvre elukaaslane on laulja Kadi Toom
Lane'i maakond

Ajalugu

Lane'i maakond moodustati 29. jaanuaril 1851. aastal Linni, Bentoni ja Umpqua maakonna osadest. Maakond sai nime esimese Oregoni kuberneri Joseph Lane'i järgi.
Kooli tänav (Tartu)

Kooli tänav (kuni 1934. aastani Näituse tänav) on tänav Tartus.
See algab Jaan Tõnissoni tänavalt, kulgeb loodesse ja lõpeb Näituse tänaval. Tänav on umbes 320 meetrit pikk. Tänaval on kõrvalharu, mis kulgeb ümber Miina Härma Gümnaasiumi ja selle spordiväljaku.
Kooli tänava ääres paiknevad Miina Härma Gümnaasium (aadress Tõnissoni 3) ja Mart Saare monument.
Tänav on nimetatud Tartu linnavolikogu otsusega 14. veebruarist 1934.
Südametunnistuskohus

Südametunnistuskohus (saksa keeles Gewissensgericht) oli asehalduskorra ajal Liivi- ja Eestimaal aastatel 1783−1796 tegutsenud kohus.

Ajalugu

Südametunnistuskohtud loodi asehalduskorra sisseseadmisel 1783. aastal mõlemas kubermangus täiesti uute kohtuinstantsidena. Nende eesmärgiks oli tsiviilprotsesside kiirendamine osapoolte lepitamise teel.

Koosseis

Tallinna südametunnistuskohtu koosseisu kuulusid president, kaks aadlikust assessorit, kaks linnakodanikust assessorit ja protokollija. Riia südametunnistuskohtu moodustasid kohtunik ehk eesistuja, kaks aadlikust assessorit, kaks linnakodanikust assessorit, kaks talupoegadest kaasistujat ja protokollija. Tallinna südametunnistuskohtu president oli 1783-1796 Moritz Engelbrecht von Kursell (1744−1799) ja Riia südametunnisuskohtu kohtunik aastatel 1784-1796 oli Friedrich Reinhold von Berg (1736−1809).
Saint Vincent

Saint Vincent on saar Väikestes Antillides, Saint Vincent ja Grenadiinide peasaar. Pindala 346 km². Saarel elab umbes 110 000 inimest.
Kõrgeim tipp on Soufrière'i vulkaan 1234 m.
Saint Vincenti ROK-i maakood on VIN.
Ma olen ju...

"Ma olen ju..." on Onu Bella 1994. aasta album.
Kasutatud on Bad Boys Blue, Boney M.-i, Edelweissi ja Madonna muusikat.
Kujundaja Riho Raie, fotograaf Toomas Sula.
Salvestatud Tarus 1994 stuudios "Heli jälg".
Sander Linnus

Sander Linnus (sündinud 1. veebruaril 1991) on eesti triatleet ja orienteeruja.
Ta lõpetas 2010. aastal Värska Gümnaasiumi.
Viiel aastal järjest (2012–2016) on ta tulnud Eesti meistriks talitriatlonis.
Talitriatloni Euroopa meistrivõistlustel sai ta 2013. aastal 4. koha ja 2016. aastal 8. koha. 
Ta on Värska Orienteerumisklubi Peko liige.
Orienteerumises on ta võitnud Eesti meistrivõistlusel suusaorienteerumise märketeates OK Peko meeskonnas kulla (2010) ja hõbeda (2012).
Aastatel 2008, 2010 ja 2011 osales suusaorienteerumise juunioride maailmameistrivõistlustel, parimad tulemused 18. koht tavarajal ja 6. koht teatesõidus 2011. aastal.
2018. aastal võitis ta koos Timmo Tammemäega Ukrainas Karpaatide mäestikus rogaini Euroopa meistrivõistlustel kulla.
Remedios Circle

Remedios Circle (ka Plaza de la Virgen de los Remedios, Remedios Rotonda, või Rotary Circle) on ringtee Filipiinide pealinna Manila Malate rajoonis. Ringteel kohtuvad Remediose tänav, Jorge Bocobo tänav ja M. Adriatico tänav. Ringteele andis nime lähedal asuva Malate kiriku kaitsepühak neitsi Maarja – Nuestra Señora de los Remedios. Remedios Circle on üks kahest suuremast väljakust Malates, teine on Plaza Rajah Sulayman.
Koloniaalvalitsuse aegadel asus ringtee kohal surnuaed, tänapäeval on see aga Manila ööelu keskus ning populaarne kohtumispaik geidele, kes otsivad seksuaalsuhteid.
Esimese ringtee rajasid surnuaia ümber juba Hispaania koloniaalvõimud. Teises maailmasõjas toimunud Manila lahingu ajal 1945. aastal pommitati see aga maatasa. Pärast sõda andis katoliku kirik maa üle Filipiinide valitsusele, surnud maeti ümber Manila Lõunakalmistule ja ringtee taastati.
30. augustil 2009 tõi Filipiinide Ajakirjanike Liit sinna mälestusmärgi 19. sajandi ajakirjanikule Marcelo H. del Pilarile.
Remedios Circle on filmi "The Bourne Legacy" üks tegevuspaiku, kus toimub jälitusstseen.
Hundipea sadam

Hundipea sadam (sadamakood EE HUN) on sadam Tallinna lahe ääres. Sadam kuulub Veeteede Ametile.
Sadamas on üheksa kaid. Sadama juures asub Hundipea sadamakai tulepaak.

Ajalugu

Hundipea poolsaare loodeotsa kavandati algselt Peeter Suure Sadamana tuntud mereväebaasi hooldelaevastiku sadam. Kui tööd läksid 1912. aastal lahti, kasvas nõudlus süvendite järgi. Neid toodi juurde Peterburist Liibavini, kokku oli sadamas töötamas umbes 20 süvendit. Nendest moodustatud karavanid andsid sadamale ka rahva seas tuntud nime - Karavanisadam. 
Karavanisadamas sai mereväebaasi aegu valmis üks silinderja betoonkatusega mehaanikakoda ja sellega kokkuehitatud sepikoda (tänapäeval Lume tänav 7 alal). Need on praegu osaliselt kasutusel ladudena. 
Hiljem nimetati sadamat Hüdrograafia- ja ka Kabotaažisadamaks, samuti oli sadam kasutusel talvitussadamana. Enne Eesti iseseisvuse taastamist allus Hundipea sadam Nõukogude Liidu sõjaväestatud hüdrograafiateenistusele ja sadamat nimetati Hüdrograafiasadamaks.
Tudulinna seltsimaja

Tudulinna seltsimaja (enne 2009. aastat Tudulinna kultuurimaja) on kultuurikeskus Ida-Viru maakonnas Alutaguse vallas Tudulinna asulas.
Seltsimaja asutati 1959.
Kärla raamatukogu

Kärla raamatukogu on külaraamatukogu Saaremaal Kärla vallas. Raamatukogu asub Kärlas aadressil Pargi tänav 1.
1879. aastal asutatud raamatukogu paiknes alates 1994. aastast Kärla vallamajas. 2017. aastal kolis raamatukogu vastavatud Kärla kultuurimajja.
Kärla raamatukogu asutati 1879. aastal Peeter Südda (1830–1893) eestvõtmisel Kärla kihelkonnakoolimajas, mis asus Kirikukülas. Algne hoone ei ole säilinud (praegu asub seal Köstri talukoht). Kogus oli 83 raamatut. Pärast asutaja surma tassiti raamatud laiali.
Rahvusreligioon

Rahvusreligioon ehk rahvuslik religioon ehk rahvususund (mõnikord ka rahvausundiks nimetatud) on ühele rahvale, kultuurile või keelele omane usund (religioon).
Erinevate rahvaste usundid erinevad omavahel suuresti. On rahvusreligioone oma väljakujunenud pühakirjadega, liturgikaga ja vaimulikkonnaga; kuid on ka selliseid usundeid, mis eksisteerivad üksnes suulises pärimuses ega ole rangelt organiseeritud ega hierarhiseeritud. Rahvausundiks nimetatakse seetõttu mõnikord ka organiseerimata uskumuste kogumit, mis on antud kultuuris omaks võetud, mida usutakse, kuid mis pole sanktsioneeritud ühegi organisatsiooni poolt.
Erinevalt maailmareligioonidest ei ole rahvusreligioonid omaks võetud laiemalt, küll aga on neist välja arenenud ka maailmareligioone (kristlus, islam, budism).
Rahvusreligioon võib olla maailmareligiooniga segunenud või selle poolt alla surutud, aga nad võivad eksisteerida ka kõrvuti; samuti võib rahvusreligioon avaldada tugevat mõju maailmareligioonile ning seda omamoodi ümber kujundada. See toimus näiteks Tiibeti rahvausreligiooni böni ja budismi kokkupuutel. Kõrvuti eksisteerivad mõlemad näiteks Jaapanis (šintoism) ja (budism), sama on ka Hiinas taoismi ja budismiga. Islami poolt allasurutud seisundis on zoroastrism Iraanis ning paljud rahvusreligioonid kristluse mõjupiirkonnas.
Religioossete vastuolude ja konfliktide piirkonnas on rahvusreligioone mõnikord iseloomustatud kui väheväärtuslikke, küündimatuid ja primitiivseid (ebausk, väärusk, ebajumalate kummardamine, paganlus jmt).
Agressiivne keskkond

Agressiivne keskkond on keskkond, mis keemilise, elektrokeemilise vms toime tõttu põhjustab või kiirendab materjalide korrosiooni.
Agregaatolekult võib agressiivne keskkond olla vedel (nt hapete, aluste, soolade lahused) või gaasiline.
Agressiivse keskkonna kahjulik mõju võib suureneda, kui selles keskkonnas muutub temperatuur, toimib mehaaniline mõju vms.
Parasmaa

Ajalugu

Muinasaja lõpul kuulus Parasmaa Soontagana muinaskihelkonda, mille keskuseks oli Maalinna soosaarel olev Soontagana maalinn. Maalinna soosaarele viis Parasmaalt ka talitee.
Vanimad kirjalikud teated Parasmaa küla kohta pärinevad 1429. aastast, kui Diederick Uxkel (Uexküll) Vigalast ostis Parasmaa piirkonnast ühe heinamaatüki.
1620. aastatest alates on teateid Parasmaa mõisa (Parrasma) kohta, mis 17. sajandi lõpust kuulus riigile. Eesti Vabariigi ajal oli Parasmaal 12 talu, enamik neist asundustalud.
Parasmaal oli ka vana triangulatsioonitorn, mis varises kokku alles 1990. aastate alguses.
Parasmaa elanikkond kannatas tugevasti 1949. aasta suurküüditamise ja sundkollektiviseerimise tagajärjel. See põhjustas sealsete elanike rände linnadesse. Viimane elanik lahkus Parasmaalt 1979. aastal. Varsti pärast seda filmiti külas “Jõulud Vigalas” talude põletamise stseene. 
1980. aastatel tehti Parasmaa kõvikul maaparandus, mille käigus hävitati mitu talukohta ja kannatada sai ka arhailine külastruktuur. Vanast külatuumikust põhja pool asuvad kruusakõrgendikud metsastati (kunagise metsavahikordoni ümbruses). Uusimad ehitised Parasmaal on 21. sajandi alguses ehitatud jahionnid.
Windsori dünastia

Windsori dünastia on praegune Suurbritannia ja Põhja-Iiri Ühendkuningriiki valitsev dünastia. Dünastia vana haru on Wettini dünastia Saksi-Coburgi ja Gotha liin ning uuem haru on Oldenburgi dünastia Schleswig-Holstein-Sonderburg-Glücksburgi liin.

Victoria järglased

Abielludes prints Albertiga, kes oli Saksi-Coburgi ja Gotha hertsogi Ernst I poeg, said Victoria järeltulijatest Saksi-Coburgi ja Gotha dünastia liikmed ning nad said perekonnanime Wettin. Victoria pojad Edward VII ja George V valitsesid selle nime all, kuid esimese maailmasõja ajal sundisid inimesed kuningapere saksa tiitlitest loobuma ja dünastia nime inglispärasemaks muutma. 17. juulil 1917 teatas George V, et kõik Victoria meesliinis järeltulijad hakkavad kandma Windsori nime, mis valiti nii Windsori lossi kui ka linna järgi.
Kilbavere

Kilbavere küla oli küla Tartumaal Laiuse kihelkonnas. 1977. aastal liideti küla Oti külaga.
Kilbavere küla on esmamainitud 1599. aastal (Kilbawer), kui küla kuulus Laiuse lossi folvarki Madej vakusesse. 1624. aastal on küla (Kilpauer) nimetatud Kodisma vakusesse kuuluvana. Hiljem kuulus küla Laius-Tähkvere mõisale jäädes Torma kihelkonna maa-alale.
Ummuksisolek

Ummuksisolek ehk ummuksile jäämine on veekogu seisund, kus vees lahustunud hapniku puudus põhjustab veeorganismide (eelkõige hapnikurikkamat vett vajavate kalaliikide) surma.
Ummuksile jäämise peamiseks põhjuseks on kauakestev jääkate, mis ei lase valgust läbi.
Ummuksislolek esineb peamiselt mudarohketes ja väikestes siseveekogudes valguse vähesuse või ka veereostuse korral. Eesti oludes jäävad veekogud ummuksisse harilikult hilistalvel.
Alo Särg

Alo Särg (sündinud 23. detsembril 1973 Paide rajoonis) on eesti loodusainete õpetaja ja mõisate ajaloo uurija.

Hariduskäik

Õppinud Türi 2. Keskkoolis, Tallinna Ülikoolis ning lõpetas 2003. aastal Tartu Ülikooli loodusteaduste õpetaja eriala.

Töökäik

Töötanud alates 1995. aastast erinevates õppeasutustes. Pikemalt (2004-2012) töötas Tallinna Täiskasvanute Gümnaasiumis õpetaja ja kvaliteedijuhina.
Põhjalikumalt tegelenud haridusasutuste sisehindamisega, töötas Riikliku Eksamikeskuse sisehindamisenõunikuna. Kuulub Haridusministeeriumi haridusasutuste sisehindamisnõunike hulka.
Aleksander Aspel

Aleksander Aspel (10. juuni 1908 Mustvee – 21. märts 1975 Iowa City) oli eesti kirjandusteadlane ja kirjanik.

Biograafia

Aspel õppis 1926–1938 Tartu Ülikoolis eesti filoloogiat, töötas 1938–1946 Pariisis eesti keele lektorina ning 1946. aastast USA's prantsuse keele ja kirjanduse õppejõuna.

Looming

Avaldanud esseid, monograafiaid ja tõlkeid prantsuse kirjandusest (Guy de Maupassant, Honoré de Balzac, Émile Zola jt).
Sergei Škatov

Sergei Škatov (sündinud 1960. aastal) on Eesti poksija.  
Škatov poksis Tartu "Kalevis", tema treener oli Peeter Noppel.
Škatov oli II kergekeskkaalus (kuni 67 kg) kolmekordne Eesti NSV meister (1979, 1981 ja 1982). Ta sai Eesti NSV meistrivõistlustel II kergekeskkaalus (kuni 67 kg) II koha (1980) ning oli 1983. aasta meistrivõistlustel selgelt favoriit, kuid vigastuse tõttu jäid võistlused pooleli ja ta sai III koha. Ta sai XII Nigul Maatsoo mälestusvõistlustel II kergekeskkaalus (kuni 67 kg) esikoha (1979). 
Škatov sai NSV Liidu noorte meistrivõistlustel kergekaalus (kuni 63 kg) VIII koha (1977). Ta sai 1979. aastal Nõukogude Liidu meistersportlaseks.
Tensotajur

Tensotajur on takistustajurite hulka kuuluv tajur, mille takistus muutub tajuri deformeerimisel.

Tensotajurite kasutamine

Tensotajureid kasutatakse jõudude, momentide, rõhkude ning dünaamilistes süsteemides ka kiirenduse mõõtmiseks.
İlber Ortaylı

İlber Ortaylı (sündinud 1947) on Türgi ajaloolane, ajalooprofessor İstanbulis Galatasaray Ülikoolis ja  Ankaras Bilkenti Ülikoolis. Alates 2004. aastast on ta olnud Topkapı muuseumi eesotsas İstanbulis.
Maarjamäe ohvripärn

Maarjamäe ohvripärn (kohalikus keelepruugis Maarjamäe pähn) on pärn Põlva maakonnas Räpina vallas Linte külas Läsa talu alal Linte Maarjamäel.
Puu rinnasümbermõõt on 385 cm ja kõrgus 19 m.
Progressiivne Kodanikepartei

Progressiivne Kodanikepartei Liechtensteinis (saksa keeles Fortschrittliche Bürgepartei in Liechtenstein; ametlik lühend FBP) on 1918. aastal asutatud konservatiivne erakond Liechtensteinis.
Partei asutati pärast üldise valimisõiguse kehtestamist vastukaaluks liberaalsele Kristlik-Sotsiaalsele Rahvaparteile ning toetus algselt peamiselt talunikele ja vaimulikkonnale. Olles jäänud kaasajani kõige konservatiivsemaks Liechtensteini erakonnaks, on tänapäeval selle toetajaid kõigi elanikkonna rühmade seas.
Progressiivsesse Kodanikeparteisse kuulus ka Liechtensteini esimene valitsusjuht Josef Ospelt. Hiljem on partei võimul olnud aastatel 1928–1970, 1974–1978, 1993, 2001–2009 ja alates 2013. aastast.
Pärast 2005. aasta valimisi puudus parteil küll absoluutne enamus, kuid nende fraktsioon oli 12 saadikukohaga siiski parlamendi suurim. 2009. aasta valimistel kaotas erakond veel ühe saadikukoha ja pidi valitsuse juhtimise loovutama oma peamisele rivaalile Isamaalisele Liidule. 2013. aasta valimistel kaotas erakond küll veel 3,5% häältest, kuid võitis vaatamata sellele valimised, sest tema peamine rivaal Isamaaline Liit kaotas veelgi rohkem hääli – see oli seotud uue partei Sõltumatute tulekuga Liechtensteini poliitilisele maastikule.
Partei esimees oli 2006–2010 Marcus Vogt, 2010–2014 Alexander Batliner ja alates 2014. aastast Thomas Banzer.
Altkäemaks

Eesti

Altkäemaks on Eesti karistusõiguse järgi ametiisiku (ametiisik karistusseadustiku eriosa tähenduses on isik, kellel on ametiseisund riigi või kohaliku omavalitsuse asutuses või organis või avalik-õiguslikus või eraõiguslikus juriidilises isikus, kui temale on pandud haldamis-, järelevalve- või juhtimisülesanded või varaliste väärtuste liikumist korraldavad või võimuesindaja ülesanded) poolt talle vara või muu soodustuse lubamisega nõustumine või vara või muu soodustuse vastuvõtmine vastutasuna selle eest, et ametiisik paneb oma ametiseisundit kasutades toime  või on alust arvata, et ta edaspidi paneb toime seadusega mittelubatud teo, või jätab ebaseaduslikult teo toime panemata või on alust arvata, et ta jätab selle toime panemata edaspidi. Altkäemaksu võtmise eest saab karistada ühe- kuni viieaastase vangistusega. 
(KarS § 294.)
Ühekorraesemed

Ühekorraesemed (inglise disposables, disposable products) on esemed, mis pärast ühekordset (harvem pärast paari korra) kasutamist ära visatakse. Pakendeid, mida kasutatakse üks kord, nimetatakse ühekorrapakenditeks.
2. Suurtükiväegrupp

2. Suurtükiväegrupp oli Eesti suurtükiväeosa Rakveres.
1. septembril 1939 kuulus grupi koosseisu 241 meest.
Stoke-on-Trent

Tuntud inimesi

Linnast on pärit jalgpallilegend Stanley Matthews, raadiotelegraafi pioneer Oliver Lodge, Titanicu kapten Edward John Smith.
Linnas on sündinud Robbie Williams. Kolm tänavat linnas on nimetatud tema hittlugude järgi: Angels Way, Candy Lane ja Supreme Street.
Divisjon

Divisjon mereväes

Divisjon on mereväe üldjuhul sama liiki väiksemate sõjalaevade koondis, mis võib kuuluda laevabrigaadi või laevastiku koosseisu. Divisjoni juhib divisjoniülem, kes on sõltuvalt laevaklassist tavaliselt ametikohalt kas kaptenmajor, kaptenleitnant või mereväekapten. Tavaliselt koosneb divisjon 2–10 enamasti ühte liiki sõjalaevast - näiteks raketikaatritest, miinilaevadest, korvettidest, valvelaevadest või abilaevadest. Väiksemate sõjalaevade või kaatrite divisjon võib jaguneda omakorda laevasalkadeks või laevarühmadeks.

Divisjon õhuväes

Divisjon on õhuväe pataljonisuuruse maismaa- ja mõnikord ka lennuüksuse nimetus. Divisjon jaguneb tavaliselt eskadrillideks. Divisjoni juhib kolonelleitnant.

Divisjon Vene armees

Vene armees ja mõnes slaavi mõjudega armees nimetatakse divisjonideks (дивизион) ka pataljonisuurusi lahingutoetuse maismaaüksusi, näiteks suurtükiväes, õhutõrjes ja raketivägedes. Ilmselt vene mõjutusena nimetati kuni suveni 2008 ka Eesti Kaitseväes 1990ndail loodud õhutõrjeüksust Õhutõrjedivisjoniks.